ตลาดหุ้นยุโรปเปิดแดนบวก ขานรับกระแสคาดกรีซปิดดีลสำเร็จ
ตลาดหุ้นยุโรปเปิดตลาดวันนี้ปรับตัวสูงขึ้น เนื่องจากนักลงทุนคาดการณ์ว่า การเจรจาเรื่องหนี้กรีซจะสามารถบรรลุข้อตกลงกันได้ในที่สุด
24 มิ.ย. 2558

ผู้สื่อข่าวรายงานว่า ตลาดหุ้นยุโรปเปิดตลาดวันนี้ปรับตัวสูงขึ้น เนื่องจากนักลงทุนคาดการณ์ว่า การเจรจาเรื่องหนี้กรีซจะสามารถบรรลุข้อตกลงกันได้ในที่สุด
ดัชนี Stoxx Europe 600 บวก 0.2% แตะ 399.6 ดัชนี CAC-40 ตลาดหุ้นฝรั่งเศสเปิดวันนี้ที่ 5,060.58 จุด เพิ่มขึ้น 2.90 จุด, +0.06% และดัชนี DAX ตลาดหุ้นเยอรมันเปิดวันนี้ที่ 11,566.35 จุด เพิ่มขึ้น 23.81 จุด, +0.21%
นายอเล็กซิส ซีปรัส นายกรัฐมนตรีกรีซจะเดินทางไปยังกรุงบรัสเซลส์ ประเทศเบลเยียม ในวันนี้ เพื่อหารือกับนายมาริโอ ดรากี ประธานธนาคารกลางยุโรป (ECB) นางคริสติน ลาการด์ ผู้อำนวยการกองทุนการเงินระหว่างประเทศ (IMF) นายฌอง-คล็อด ยุงเกอร์ ประธานคณะกรรมาธิการยุโรป (EC) และผู้บริหารของสหภาพยุโรปในวันนี้ เพื่อหารือถึงขั้นตอนการดำเนินการขั้นต่อไป
ขณะที่รัฐมนตรีกระทรวงคลังยูโรโซนจะประชุมร่วมกันในวันนี้ เพื่อหารือเกี่ยวกับสถานการณ์หนี้กรีซภายหลังจากที่ได้รับแผนการปฏิรูปเศรษฐกิจชุดใหม่จากรัฐบาลกรีซ